[{"text_idx": "#000000", "text": "Advice and information for key life moments"}, {"text_idx": "#000002", "text": "Pan fo priodas yn torri i lawr, a bod angen penderfynu ar drefniadau ariannol, mae gan y gw\u0302r a\u2019r wraig ddyletswydd i wneud datgeliad llawn i\u2019r naill a\u2019r llall am unrhyw ddiddordeb sydd ganddynt mewn asedau a rhwymedigaethau. Bydd y rhan fwyaf yn eithaf amlwg \u2013 cartref y teulu ac unrhyw eiddo arall, cyfrifon banc, pensiynau ac ati. Nid yw cudd-arian mor gyffredin, ac rydym yn cynghori bod yn bwyllog wrth ymdrin a\u0302\u2019r math yma o ased mewn achosion cyfraith teulu, oherwydd ni ellir ei drin yn yr un ffordd a\u0302\u2019r rhan fwyaf o asedau eraill."}, {"text_idx": "#000003", "text": "Yn gyntaf, mae\u2019n bosib nad yw\u2019n hawdd darganfod cudd-arian megis Bitcoin os yw ei berchennog am ei guddio. O ystyried ei fod yn rhithiol ei natur, nid yw\u2019r person gyda\u2019r diddordeb yn meddu ar y cudd-arian, dim ond yr allwedd, neu\u2019r waled digidol sy\u2019n dal yr allwedd, a gallai hwnnw fod ym meddiant trydydd parti."}, {"text_idx": "#000004", "text": "Gallai dod o hyd i\u2019r lleoliad lle mae\u2019r allwedd wedi\u2019i storio fod yn anodd. Mae\u2019n bosib y bydd angen i berson sy\u2019n dymuno profi presenoldeb cudd-arian ym meddiant rhywun arall gyflwyno tystiolaeth gerbron y llys, megis cyfeiriadau ysgrifenedig atynt mewn negeseuon testun, neu sgrin-luniau o sgrin cyfrifiadur, fel yn achos Vorotynseva v Money-4 Ltd (yn masnachu fel Nebeus.Com) ac eraill, a gwahodd llys i ddod i gasgliad."}, {"text_idx": "#000005", "text": "Unwaith y sefydlir lle, a sut, mae\u2019r cudd-arian wedi\u2019i storio, yr ystyriaeth nesaf yw cadw\u2019r ased ac mae\u2019n bosib y bydd angen gweithredu ar frys."}, {"text_idx": "#000007", "text": "Mae llysoedd Cymru a Lloegr yn ystyried bod cudd-arian yn eiddo, sy\u2019n ei wneud yn amodol ar waharddeb rhewi priodol (h.y. lle gwaherddir parti rhag ymdrin ag ased penodol i\u2019w stopio rhag ei afradloni a rhwystro hawliad rhywun arall i\u2019r ased)."}, {"text_idx": "#000008", "text": "Felly, unwaith y mae modd olrhain y cudd-arian, gall y llys wneud gwaharddeb rhewi priodol yng nghyswllt y waled digidol. Gellir ymestyn hwn i gynnwys dyfais lle mae\u2019r waled cudd wedi\u2019i gadw. Os caiff y cudd-arian ei brynu a\u2019i werthu drwy gyfnewidfa ar-lein, ac felly\u2019n cael ei reoli gan y gyfnewidfa, dylai gwaharddeb rhewi gael ei ymestyn i gynnwys y gyfnewidfa."}, {"text_idx": "#000009", "text": "Os nad yw\u2019r waled digidol yn cael ei ddal gan gyfnewidfa, ond ar ddyfais megis ffon USB, mae\u2019n bosib y bydd angen bod ym meddiant ffisegol y ddyfais i atal \u2018colli\u2019 yr ased, felly mae\u2019n bosib y bydd gorchmynion ar gyfer cystodaeth a chadw yn angenrheidiol hefyd. Gallai\u2019r rhain gadw\u2019r ased ond hefyd galluogi iddynt gael eu dadansoddi gan unrhyw arbenigwyr a gyfarwyddir i adnabod ystod a gwerth y daliad."}, {"text_idx": "#000010", "text": "Os ydych yn amau bod eich cymar yn cuddio, neu y gallai geisio gwaredu cudd-arian, mae\u2019n hanfodol eich bod yn gweithredu\u2019n gyflym a chael y gorchmynion priodol gan y llys."}, {"text_idx": "#000011", "text": "Am ragor o wybodaeth ar gadw cudd-arian mewn ysgariad, ac unrhyw ymholiadau cyfraith teulu eraill, cysylltwch a\u0302 James Grigg ar [email protected] neu ar 07770 656 762."}]